《题林士衡所画揭学士方壶歌图并寄葛原哲经历》
明代·蓝智

方壶之山东海上，鱼龙出没风涛壮。贝阙珠宫亦渺茫，白云黄鹤空惆怅。

上清道士方方壶，笔底江山开画图。方丈蓬莱紫翠合，南宫北苑丹青俱。

山中龙虎丹庭熟，白发萧萧映秋竹。仙家岁月谁与期，人世兵戈自相促。

林生笔力回万牛，倚棹幔亭风雨秋。十年却忆壶中隐，万里长怀天上游。

新图萧瑟松树老，我思美人隔烟岛。谪仙何处驾长鲸，杜甫空歌拾瑶草。

秋山木落山正空，客行已逐南飞鸿。明年把钓三山去，更向丹丘问葛洪。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。